b'\n_START_ARTICLE_\nAlgirdas Kudzys\n_START_SECTION_\nBiografija\n_START_PARAGRAPH_\n1974 m. baig\xc4\x97 Vilniaus 22-\xc4\x85j\xc4\x85 vidurin\xc4\x99 mokykl\xc4\x85. 1979 m. su pagyrimu baig\xc4\x99s Vilniaus in\xc5\xbeinerinio statybos instituto statybos fakultet\xc4\x85 \xc4\xafgijo pramonin\xc4\x97s ir civilin\xc4\x97s statybos in\xc5\xbeinieriaus specialyb\xc4\x99. 1985 m. Kauno statybos ir architekt\xc5\xabros institute apgyn\xc4\x97 technikos moksl\xc5\xb3 kandidato disertacij\xc4\x85 (1994 m. nostrifikuotas mokslinis daktaro laipsnis). 1990 m. i\xc5\xa1vyko sta\xc5\xbeuotis \xc4\xaf Japonij\xc4\x85, 1995 m. Hokaido universitete apgyn\xc4\x97 Japonijos in\xc5\xbeinerini\xc5\xb3 moksl\xc5\xb3 daktaro disertacij\xc4\x85, o 2000 m. Vilniaus Gedimino technikos universitete apgyn\xc4\x97 technologijos moksl\xc5\xb3 habilitacin\xc4\xaf darb\xc4\x85, suteiktas habilituoto daktaro laipsnis. 1990 m. suteiktas mokslinis docento vardas._NEWLINE_1979\xe2\x80\x931981 m. Vilniaus in\xc5\xbeinerinio statybos instituto statybos fakulteto statybini\xc5\xb3 konstrukcij\xc5\xb3 laboratorijos in\xc5\xbeinerius, 1985\xe2\x80\x931990 m. ir 1995\xe2\x80\x932001 m. instituto, v\xc4\x97liau Vilniaus Gedimino technikos universiteto architekt\xc5\xabros fakulteto asistentas, vyresnysis d\xc4\x97stytojas, docentas, profesorius. 1995\xe2\x80\x932000 m. statybos kompanijos \xe2\x80\x9eEika\xe2\x80\x9c direktorius inovacijoms. 2000 m. Vilniaus miesto savivaldyb\xc4\x97s mero pirmasis pavaduotojas, laikinai einantis pareigas meras, 2000\xe2\x80\x932001 m. Vilniaus apskrities vir\xc5\xa1ininkas. 2002\xe2\x80\x932006 m. pirmasis Lietuvos nepaprastasis ir \xc4\xafgaliotasis ambasadorius Japonijoje ir Filipin\xc5\xb3 Respublikai. Nuo 2007 m. skaito paskaitas Japonijos universitetuose ir konsultuoja statybos klausimais. Nuo 2011 m. kompanijos "Kudzys&Hammers" generalinis direktorius._NEWLINE_2000\xe2\x80\x932001 m. Lietuvos liberal\xc5\xb3 sajungos narys, Vilniaus miesto savivaldyb\xc4\x97s tarybos narys._NEWLINE_Studij\xc5\xb3 metais VISI krep\xc5\xa1inio rinktin\xc4\x97s \xe2\x80\x9eIn\xc5\xbeinerija\xe2\x80\x9c komandos narys, 1978 m. VISI Sporto klubo pirmininkas, 1979\xe2\x80\x931981 m. VISI kult\xc5\xabros klubo pirmininkas. 1979 m. studija apie gel\xc5\xbebetonini\xc5\xb3 konstrukcij\xc5\xb3 mazg\xc5\xb3 darb\xc4\x85 at\xc5\xbeym\xc4\x97ta s\xc4\x85junginio konkurso diplomu. 1996 m. Vilniaus jaunimo r\xc5\xabm\xc5\xb3 prezidentas, 1997\xe2\x80\x931998 m. Lietuvos jaunimo r\xc5\xabm\xc5\xb3 prezidentas, 1993\xe2\x80\x931995 m. Japonijos architekt\xc5\xabros instituto, nuo 1993 m. Japonijos betono instituto narys. 1995\xe2\x80\x932006 m. Lietuvos\xe2\x80\x93Japonijos asociacijos viceprezidentas, nuo 2006 m. pabaigos asociacijos valdybos narys \xe2\x80\x93 atstovas Japonijoje. 1998\xe2\x80\x931999 m. pilie\xc4\x8di\xc5\xb3 jud\xc4\x97jimo \xe2\x80\x9eVilniaus forumas\xe2\x80\x9c koordinatorius._NEWLINE_T\xc4\x97vas profesorius Antanas Kudzys. Sutuoktin\xc4\x97 Masako, vaikai Just\xc4\x97 (g.1983 m.) ir Erika (g.1996 m.).\n_START_SECTION_\nMokslin\xc4\x97 veikla\n_START_PARAGRAPH_\nSvarbiausios mokslinio tyrimo sritys: gel\xc5\xbebetonio ir metalini\xc5\xb3 konstrukcij\xc5\xb3 sand\xc5\xabros, j\xc5\xb3 patikimumas, atnaujinimas.'